Buksvømmere

Buksvømmere (Corixidae) er insekter som tilhører tegene, en gruppe av nebbmunner. Fortrinnsvis finnes de i stillestående vann, hvor de kan svømme ganske dypt. Den mørke oversiden gir god kamuflasje. 
Det er i Norge funnet 29 arter av buksvømmere. De fleste av de vel 600 artene finnes i varmere strøk. 


== Utseende ==
Buksvømmere er generelt små til middels store (2,5 – 15 mm) teger som lever i ferskvann. Kroppen er parallellsidig og avlang, litt flat, gjerne mørk med fine, lyse tverrstriper på forkroppen. Hodet er omtrent så bredt som resten av kroppen, mye bredere enn langt med avrundet framkant og middelsstore til store fasettøyne som ikke stikker ut. Antennene er små og knapt synlige. Sugesnabelen er ganske kort og butt og peker nedover, ansiktet sett forfra er mer eller mindre trekantet. Pronotum er bredere enn langt, rundet foran. Forvingene er vanligvis læraktige, ofte med nettaktig mønster, men det finnes også noen kortvingede arter.
Kroppen har korte hår for at atmosfærisk luft skal «feste» seg til kroppen. Særlig bakbeina er lange og årelignende (svømmeføtter), mens forbeina er korte og brukes til å gripe mat og til å holde seg fast i vegetasjonen.


== Levevis ==
Buksvømmerne holder gjerne til i de dypere vannlag, hvor de lever av alger og planterester som de virvler opp fra bunnen. Mange arter er også rovdyr som angriper ulike små virvelløse dyr, for eksempel vannlopper. De svømmer godt, men er ikke på langt nær like raske som ryggsvømmere (Notonectidae), og svømmer i motsetning til disse med ryggen opp. De fleste av artene er gode og utholdende flygere som kan forflytte seg betydelige avstander mellom egnede dammer.
De svømmer med buken ned, luftreserven holdes vesentlig under vingene. 
De finnes i ferskvann, helst i stillestående vann. Den korthårete kroppen gjør at luftbobler fester seg til kroppen under dykking. Luftlaget gjør at de kan få en sølvfarge på kroppen. Buksvømmere kan oppholde seg under vann ganske lenge. 
Buksvømmere er nebbmunner, det vil si at de har sugende munndeler. Men ulikt mange andre vannteger er sugesnabelen ikke særlig spiss, og de kan ikke stikke et menneske. Buksvømmerne kan lage lyd ved å stridulere, denne "sangen" er godt hørbar om man holder dyrene i et akvarium.
Buksvømmere har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.


== Systematisk inndeling / norske arter ==
Familien buksvømmere er systematisk plassert i gruppen Nepomorpha, sammen med: vannskorpioner, kjempevannteger, Ochteridae, paddeteger, ryggsvømmere, Aphelocheiridae, Potamocoridae, vannrøvere, Pleidae og Helotrephidae
Et latinsk familienavn ender med ...idae, og et navn på en overfamilie på  ...oidea.
Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene (se kilde) tar for seg de norske buksvømmerne.

Nebbmunner (Hemiptera)
delgruppe plantesugere (Homoptera) (parafyletisk)
delgruppe teger (Heteroptera)
gruppe vannteger (Nepomorpha)
familien Buksvømmere (Corixidae)
underfamilie Micronectinae
slekten Micronecta Kirkaldy, 1897
Micronecta minutissima (Linnaeus, 1758) – sørlige Østlandet
Micronecta poweri (Douglas & Scott, 1869) – nord til Nordland
underfamilie Cymatiainae
slekten Cymatia Flor, 1860
Cymatia bonsdorffii (C.R. Sahlberg, 1819) – hele Norge
Cymatia coleoptrata (Fabricius, 1777) – bare kjent fra Oppland i Norge
underfamilie Corixinae
gruppe Glaenocorisini
slekten Glaenocorisa Thomson, 1869
Glaenocorisa propinqua (Fieber, 1860) – over hele Norge
gruppe Corixini
slekten Arctocorisa Wallengren, 1894
Arctocorisa carinata (C.R. Sahlberg, 1819) – over hele Norge
Arctocorisa germari (Fieber, 1848) – nord til Nordland
slekten Callicorixa White, 1873
Callicorixa praeusta (Fieber, 1848) – nord til Nord-Trøndelag
Callicorixa producta (Reuter, 1880) – over hele Norge
Callicorixa wollastoni (Douglas & Scott, 1865) – trolig over hele Norge
slekten Corixa Geoffroy, 1772 – de største norske artene
Corixa dentipes Thomson, 1869 – nord til Hordaland
Corixa punctata (Illiger, 1807) – Sør- og Østlandet
slekten Hesperocorixa Kirkaldy, 1908
Hesperocorixa castanea (Thomson, 1869) – til Møre og Romsdal, ser ut til å mangle på mesteparten av Østlandet
Hesperocorixa linnaei (Fieber, 1848) – nord til Hordaland
Hesperocorixa sahlbergi (Fieber, 1848) – nord til Nordland
slekten Paracorixa Poisson, 1957
Paracorixa concinna (Fieber, 1848) – bare kjent fra Østfold i Norge
slekten Sigara Fabricius, 1775
Sigara distincta (Fieber, 1848) – nord til det sørlige Nordland
Sigara dorsalis (Leach, 1817) – over hele Norge bortsett fra Finnmark
Sigara falleni (Fieber, 1848) – Østlandet
Sigara fallenoidea (Hungerford, 1926) – bare kjent fra øst-Finnmark i Norge
Sigara fossarum (Leach, 1817) – spredt til Sør-Trøndelag
Sigara hellensii (C.R. Sahlberg, 1819) – bare kjent fra Akershus i Norge
Sigara lateralis (Leach, 1817) – sikre funn bare i Østfold
Sigara limitata (Fieber, 1848) – Østlandet
Sigara longipalis (J. Sahlberg, 1878) – bare kjent fra Østfold i Norge
Sigara nigrolineata (Fieber, 1848) – nord til Sør-Trøndelag
Sigara scotti (Douglas & Scott, 1868) – nord til Sør-Trøndelag
Sigara semistriata (Fieber, 1848) – over hele Norge bortsett fra Finnmark
Sigara striata (Linnaeus, 1758) – Østlandet og Sørlandet


== Kilder ==
Solem, John O. 1983. Norske Buksvømmere. (Corixidae, Hemiptera, Heteroptera). Norsk entomologisk forening, Norske Insekttabeller 4, 27 sider.
Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39


== Eksterne lenker ==
(en) Buksvømmere – oversikt og omtale av artene i WORMS-databasen 
(en) Buksvømmere i Encyclopedia of Life 
(en) Buksvømmere i Global Biodiversity Information Facility 
(no) Buksvømmere hos Artsdatabanken 
(sv) Buksvømmere hos Dyntaxa 
(en) Buksvømmere hos Fauna Europaea 
(en) Buksvømmere hos Fossilworks 
(en) Buksvømmere hos ITIS 
(en) Buksvømmere hos NCBI 
(en) Kategori:Corixidae – bilder, video eller lyd på Wikimedia Commons 
Corixidae – detaljert informasjon på Wikispecies 
(nb) Artstre: Buksvømmere (Corixidae) - miljolare.no